讀李益詩
作者：賀鑄
朝代：宋

paragraphs: 君虞興聖孫，詩律早專美。
樂府度新聲，宮酺奉天子。
鮮風獵蘭苕，華月濯桃李。
獨有連眉郎，才稱劣相比。
頗聞竹窗句，流落綺紈耳。
吏曹久失調，幕府感恩起。
從軍五十篇，王粲慙率爾。
胡沙動霜草，開卷得千里。
騫翔大蓬拜，轉顧觸排毀。
晚升八座崇，謝事知所止。
高文茂支庶，埋滅長已矣。
斯人今不亡，正頼數番紙。
咄嗟齒踰壯，日就無聞恥。
勉哉課謠吟，請自田居始。